khistorydata/jeongjo-sjw-relations huggingface dataset:
정조 7년
癸卯十二月二十九日辰時。上御誠正閣。守令邊將初入仕人。同爲入侍時。左副承旨安聖彬。假注書朴能源。記事官李祖承尹行任。鐵原府使柳孝源。三和府使李延弼。咸從府使李光燮。咸陽府使李漢籌。博川郡守梁★。遂安郡守柳殷鉉。熊川縣監張起允。泗川縣監具性玉。延日縣監李雨普。安奇察訪金弘道。松羅察訪金光績。靑巖察訪方宗擧。景陽察訪文粲奎。尙州營將李始喆。晉州營將閔致協。慶尙右兵虞候李敬大。蒜山僉使申翊文。荏子島僉使宋濟謙。西生僉使金龜瑞。龍媒僉使權應鎰。蝟島僉使李文載。西林僉使徐鵬瑞。彌串僉使陸昌鎭。西北僉使尹鑌。古今島僉使崔喜謙。馬梁僉使裴廷老。黔毛浦萬戶朴仁彩。幕嶺萬戶金樂一。包伊萬戶吳泰奎。越松萬戶金昌胤。寅火堡萬戶張大羽。濟物萬戶朴永秀。吾老梁萬戶田得秋。仇寧萬戶金德寅。玉江萬戶李光彦。防垣萬戶李壽鳳。森森坡萬戶黃時規。童蒙敎官吳載絅。英陵參奉南涑。惠陵參奉洪彝浩。穆陵參奉林淳浩。寧陵令金德行。黃海兵虞候李仁默。全羅右水虞候崔漸亨。魚游澗僉使金命珣。美錢僉使尹汝衡。廢茂山萬戶趙齊崙。晴川別將全時赫。新門別將金鎭忠。浦項別將李大蕃。慈母別將李壽民。文殊別將趙遠祚。宣傳官李晦植閔心爀尹頤東。武兼李天彬金瑞輯趙光德趙燮。部將韓世昌卞偉鎭。守門將李徽祚金魯岳具弘漸金德京金龍弼鄭宅信。自作仇非權管沈益希。江口權管朴世老。乾川權管金時述。小坡兒權管金遇元。黃拓坡權管李後發。梁永萬洞權管河有溪。以次進伏訖。上曰。今日殿座。吏兵房承旨。事當入侍。而只以左副一人塞責。事之駭然。莫甚於此。在院承旨竝先遞差後禁推。仍命書傳敎曰。政院擧措。萬萬無狀。規避不入侍承旨。一倂遞差。前望單子入之。待下批牌招察任。又下敎曰。自念七日至初三日。旣已藏牌。則遞差承旨。無囚禁之理。竝令閤外待令。又下敎曰。諸承旨中。都承旨與同副。在職許久。事例宜慣。幺麽擧行。豈有不知。而佯若不聞。專不動念。兩承旨罷職。上曰。右承旨旣非吏兵房代房。特爲分揀。上曰。上注書入侍。李敬五進伏。上曰。新除授承旨牌去來催促。賤臣承命催促。回奏曰。都承旨外。皆差祭云矣。上命書榻敎曰。在外承旨許遞。前望單子入之。又下敎曰。祭報府入之。賤臣承命捧入。上命書榻敎曰。★★★書李𡊠牌招。上曰。守令次次進前。鐵原府使柳孝源等。進奏職姓名訖。命退。上曰。察訪次次進前。安奇察訪金弘道等。進奏職姓名訖。命退。上曰。邊將次次進前。尙州營將李始喆等。進奏職姓名訖。命退。上曰。初仕人次次進前。童蒙敎官吳載絅等。進奏職姓名訖。上曰。南涑林淳浩二人留待。仍謂淳浩曰。予尙憶爾之九日製科作。爾其誦之。淳浩誦訖。上曰。爾之前後所作。★★幾何。淳浩曰。臣之所作排律。不過數首矣。上曰。爾則不但長於詞律。觀此科★篇。足見原文之富贍。奇哉。又謂涑曰。今番除職。卽居齋之效。爾其知之乎。涑曰。知之矣。上曰。爾之文與筆俱佳。雖有見職。勿以此自懈。頻入泮齋。益加勤工。可也。仍命退。諸臣以次退出。
정조 7년
癸卯十二月二十九日午時。上御觀物軒。右承旨入侍時。右承旨林錫喆。假注書李敬五。記事官李崑秀尹行任。以次進伏訖。上命書傳敎曰。俄筵事。雖甚駭然。除夕日。亦屬令節。宜有闊狹之擧。且差代諸承宣。俱以獻官受香在外。以此以彼。分揀何妨。承旨遞差傳旨爻周。差代人員。竝仍任前職。上曰。此傳敎卽爲頒布。承牌遲滯者。直捧罷職傳旨。牌去來斯速知入。賤臣承命出。以俄下傳敎。無出牌之敎。故政院不敢出牌之意。仰達。上命書榻敎曰。承旨竝牌招。又下敎曰。斯速出牌催促。可也。賤臣承命出。以承旨盡爲承牌之意。仰稟。上曰。左承旨入侍。出榻敎朴祐源進伏。錫喆退出。上命書傳敎曰。適値除夕。且當藏牌。該房承旨。取見囚徒案。禁府刑曹輕囚。皆令放送後以啓。仍命退。承史以次退出。
정조 7년
癸卯十二月二十九日申時。上御戴恩院。承旨入侍時。同副承旨趙興鎭。假注書李敬五。記事官李崑秀尹行任。以次進伏訖。上曰。閣臣入侍。賤臣承命出。與原任提學李徽之黃景源徐命膺。原任直提學鄭民始徐浩修。一直提學鄭志儉。二直提學徐有防。原任直閣金憙金宇鎭鄭東浚金載瓚偕入進伏。上曰。右副承旨入侍。出榻敎賤臣承命出。與右副承旨李時秀偕入進伏。上曰。卿等進見元子。好矣。徽之等進前仰瞻曰。睿質岐嶷。德容儼然。實爲宗社莫大之慶。國勢有磐泰之固。群情倍蹈舞之忱。歡忭之極。不知所以仰達矣。仍命退。諸臣以次退出。
정조 8년
行都承旨沈豐之坐。行左承旨朴祐源坐直。右承旨林錫喆坐。左副承旨安聖彬坐。右副承旨李時秀坐。同副承旨趙興鎭坐直。注書二員未差。假注書李敬五仕朴能源仕直。事變假注書沈銖仕。
정조 8년
上在昌德宮。停常參經筵。
정조 8년
大殿王大妃殿惠慶宮中宮殿。政院玉堂朝廷二品以上六曹堂上奉朝賀單子問安。答曰。知道。
정조 8년
朴祐源啓曰。今初五日社稷祈穀祭親祭祭文。當爲製進。大提學黃景源。待明朝牌招。何如。傳曰。允。
정조 8년
朴祐源啓曰。領府事金尙喆。判府事徐命善鄭弘淳李徽之。右議政李福源。領敦寧金熤。有稟達事。率禮堂來詣請對矣。傳曰。入侍。
정조 8년
傳于沈豐之曰。戶房承旨入侍。
정조 8년
傳于林錫喆曰。政官牌招開政。
정조 8년
有政。吏批。判書李在簡進。參判金文淳進。參議金憙進。右承旨林錫喆進。以南玄老爲大司諫。安廷玹爲執義。兪彦脩爲司諫。尹序東爲持平。李運彬爲獻納。李顯道爲正言。敦寧府直長單金在昌。
정조 8년
兵批。判書李𡊠病。參判徐有防病。參議李致中入直進。參知鄭存中病。同副承旨趙興鎭進。副司直。沈有鎭單付。
정조 8년
以歲饌單子。傳于沈豐之曰。領府事家。依昨年例輸送。仍令郞官存問以來。原任閣臣黃景源家。原任閣臣徐命膺夫人歲饌。亦依昨年例。加數輸送事。分付該曹。
정조 8년
以慶尙監司狀啓。有旨祗受事。傳于趙興鎭曰。責備之意。有所飭諭。纔見疏辭且觀狀語。引罪太過。輒云竢勘。豈以一時飭敎。欲作引義之瑞乎。藩臣道理。焉用乃爾。此狀啓還下送。只以祗受形止修上之意。自本院題送書目。
정조 8년
以原春監司狀啓區劃嶺穀待開春從便往受事。傳于安聖彬曰。本道以歲後輸來之意。已有論報廟堂云。而廟堂只俟査問狀啓之來到。不以報辭草記。有司堂上事。極爲疎漏委折。使之據實草記。
정조 8년
以原春監司狀啓春操及營將巡點勸別武都試待秋合設事。傳于安聖彬曰。此時本道撓民之政。竝當停免。習操巡點停止都試待秋合設之意。令廟堂。分付。
정조 8년
傳于朴祐源曰。坐直承旨入侍。
정조 8년
傳于趙興鎭曰。別軍職問安上來守令。皆令明日下去。都政新除未下直守令邊將。皆令再明日辭朝。
정조 8년
以黃海監司狀啓黃州牧反庫事。傳于趙興鎭曰。鳳山倅以別軍職上來已久。反庫差員。何時進去乎。如在上來前。今始狀聞。太涉遲緩。如在上來後。在京之人。何以反庫。以此以彼。事極駭然。其委折査實狀聞之意。回諭。
정조 8년
沈豐之。以弘文館言啓曰。上番副校理林濟遠。下番副修撰李錫夏。俱以社稷祈穀大祭祭官。今日議政府肄儀時。晝仕出去之意。敢啓。傳曰。知道。
정조 8년
沈豐之。以禮曹言啓曰。太廟歲首展謁吉日。以何間推擇乎。敢啓。傳曰。以旬前擇入。
정조 8년
沈豐之。以禮曹言啓曰。永禧殿展謁。非酌獻禮年次則每於歲首太廟展謁時。一體展謁事。曾有定式矣。今番則何以爲之乎。敢稟。傳曰。依例爲之。
정조 8년
沈豐之。以禮曹言啓曰。元子與輔養官相見禮。以立春後。更擇吉日以入事。啓下矣。令日官推擇。則今正月十五日午時。二十五日午時。二十八日辰時俱吉云。以何日定行乎。敢稟。傳曰。十五日爲之。
정조 8년
沈豐之。以禮曹言啓曰。景慕宮展拜。每於孟春孟秋。取稟事。定式矣。今番展拜吉日。以何間推擇乎。敢稟。傳曰。太廟展謁後。次詣本宮展拜。以此知悉。
정조 8년
李時秀。以兵曹言啓曰。今正月初五日仁政門百官朝參。動駕相値。當月十一日二十一日二十五日。皆是應行之日。以何日定行乎。敢稟。傳曰。十一日爲之。
정조 8년
領議政鄭存謙箚曰。伏以。三陽開泰。萬品昭蘇。天休日滋。茀祿川至。天保之頌。星海之謠。攢手延頸。擧國同情。臣等頃當亞歲之將屆。仰請封典之亟行。臨筵聖敎。丁寧諄複。蓋有待於知思漸長禮節漸成之時。而今則其間日月。已跨三朔。歲籥載新。慶運是回。睿質將就。如日方升。端冕郊見。已過其年。輔養相見。將行不日。則誕定主鬯之位。丕闡重离之休。特次第事耳。上自搢紳章甫。下逮輿儓婦孺。每言冊禮事。莫不欣欣相告曰。新春則當行。無遠無近。萬口一辭。人情所在。天意可見。豫建早諭。本爲宗社之重。封冊遲速。亦係所遇之時。易地則然。前後一揆。惟天惟祖宗。騭祐我邦家。元嗣篤生。丕號卽擧。上承四百年傳授之統。下啓億萬世繼繩之緖。億兆之心。於是乎繫焉。泰磐之基。自此而鞏焉。追惟數年前人心國勢。其回憂作喜。轉危爲安。果何如也。以此推之。尤不容一日少緩。以歲之首。以月之正。亟擧定名之禮。益盡輔翼之道。卽萬年之計也。八域之望也。朱夫子所云。今日之急務。正謂此也。臣曾以古今時勢異宜之說。有所仰達。淵衷。想必記有。伏乞聖明。淵然深思。卽命有司。擧行應行之典禮。以副臣民顒祝之忱焉。臣擬於歲初。從諸大臣登對。以此陳達。期於準請。適嬰奇疾。就列無望。病裏愚衷。日夕耿耿。玆敢以箚代奏。伏賴矜恕而採納焉。答曰。省箚具悉卿懇。予之爲元子惜保之心。豈後於卿等。且況我家典禮。自有規度。卿須默會之也。朝者諸大臣登筵。卿獨未參。悵何云喩。惟冀益加將攝。遄復天和。仍傳曰。此批答。遣史官。傳諭于領議政。
정조 8년
副應敎李兢淵。校理李頤祥。副校理林濟遠鄭在信。副修撰李錫夏等箚曰。伏以。今日卽一年元日也。我元子寶齡。居然已三歲。維新之慶。惟我元子無疆之休。亦惟我元子聖心嘉悅。有陪於常日。群情之顒祝。尤陪於此時。封冊之禮。不早決於今日。更待何時乎。昨冬重臣之疏。卽一國共公之情也。今日大僚之請。亦擧世祈望之心也。邦慶爲百世之基。人情以一日爲急。則聖上所以鄭重者。似若有待於新歲。群下所以懸企者。庶幾快覩於新歲。而卽伏聞朝者筵請齊發。聖批尙靳。臣等於此。實不勝萬萬抑鬱。元子之號旣定矣。輔養之廳亦設矣。國本自此固。民志有所係。則冊禮之擧行。雖若無甚早晩。而上自朝廷搢紳。下至閭巷婦孺。莫不以此事。日夕顒俟。惟此人心之所同。便是天理之所在。則在聖人應天順人之道。不可一日虛徐也決矣。伏祝元子睿質夙就。知思漸開。筵臣之間得仰瞻者。莫不攢手相慶。延頸懸祝。則此時此禮。尤豈可遲待乎。臣等請不揆猥屑。以俗下常情。仰喩之可乎。今有閭閻匹庶。晩得嗣屬。則早要成立。冠婚之節。不待禮限者。人情皆然。況殿下承四百之緖。臨億兆之上。春秋鼎盛之後。始有此無前之慶。祖宗所以眷佑者。何如也。臣民所以祈祝者。何如也。必也不拘年歲之早晩。亟定元良之位號。然後事體尊重。儀文備具。國本益可固矣。民志彌有係矣。古人所謂天下事。豈有大於此者。此正臣等。今日之言也。臣等相率齊籲。略陳愚悃。伏願殿下。亟降兪音。速定大禮。上篤宗祊之慶。下副臣民之望焉。答曰。省箚具悉。爾謂晩得嗣屬。早要成立乎。予以晩成二字。爲祈永之本云耳。
정조 8년
甲辰正月初一日辰時。上御誠正閣。時原任大臣率禮堂入侍時。領中樞府事金尙喆。判中樞府事徐命善鄭弘淳李徽之。右議政李福源。領敦寧金熤。禮曹判書金魯鎭。參判徐晦修。參議金峙默。行都承旨沈豐之。假注書李敬五。記事官李崑秀尹行任。以次進伏訖。尙喆等進前曰。新元日候。無異冬寒。聖體。若何。上曰。一樣矣。尙喆等曰。王大妃殿氣候。若何。上曰。一樣矣。尙喆等曰。惠慶宮氣候。若何。上曰。一樣矣。尙喆曰。伏聞元子宮天資岐嶷。德容夙成。擧國臣民。孰不歡忭。而況今年。已爲三歲。定號之禮。不容少緩。亟下成命。區區之望也。命善曰。不但在廷之延頸已切。輿情之顒望。禮堂亦有擧行之節。恐不宜遲待矣。弘淳曰。事莫大於宗廟社稷。今此臣等之請。實關宗社大計。別無更待之事矣。福源曰。非特朝野臣民。顒祝不已。此是宗社之大策。應行之盛典矣。熤曰。向伏承下敎。臣等豈敢不仰體聖意之攸在。而今年異於他年。三歲亦已成數。又値月正元日。莫大之典。恐難踰月矣。上曰。此非相持之事。卿等之請固然。而邇來新愈之初。行步未得完實。相見之禮。姑且未行。未步之前。負抱行禮。事涉如何。稍俟凡節之快健。步屧之完固。秋亦可冬亦可。明年亦未爲不可。予亦九歲行禮。雖云今古異宜。援用近例。少無所妨。其在愼惜之道。尤不可不念。福源曰。三代之負而見廟。漢帝之元年早建。古例班班。且相見禮。以十五日爲定。封冊之禮。尤豈非次第應行之典乎。上曰。三代已例。豈無可據。而予則以晩得之故。其所愛惜而貴重者。自別於人。予豈無商諒而然乎。命善等曰。宮僚及儀節。多有預先擧行事。及今預下俟秋之成命。則群情亦可以少愈矣。上曰。似此重大之事。何可預敎乎。命善曰。臣等自外欲率二品而庭籲矣。此是按例應行之禮。故只率禮堂而登對。及承聖敎。更復煩稟。萬萬惶懍。而一番陳奏。未蒙兪音而遽然退去。則臣等之事。太不誠實矣。尙喆曰。此乃自上應行之典。固非在下强聒之事矣。上曰。果如卿言矣。命善曰。伏聞玉音欠和。感候尙未平復。下情實不勝焦悶矣。上曰。似緣膈痰而然矣。上曰。再昨都政。何如云耶。福源曰。東銓則未能詳知。而西銓則頗多疏滯之政云矣。上曰。兵判今番之政。果善爲之。而禁軍久勤。猶有抑鬱者。是可欠也。豐之讀奏禮曹草記。上命書批旨。仍命大臣先退。又下敎曰。都承旨進箋後。詣肄儀所。可也。命退。承史以次退出。
정조 8년
甲辰正月初一日辰時。上御觀物軒。戶房承旨入侍時。同副承旨趙興鎭。假注書朴能源。記事官李祖承李崑秀。原任直閣鄭東浚。以次進伏訖。上曰。左承旨入侍。出榻敎朴祐源進伏。上曰。參班閣臣入侍。出榻敎鄭志儉徐有防進伏。上曰。檢校待敎肄儀罷後。卽爲入侍事。分付。賤臣承命出。與待敎尹行任偕入進伏。上曰。沁留當於何日下去乎。志儉曰。明當下去矣。上曰。然則廣州府尹。成川府使。亦於明日下直。好矣。上曰。元日下雪。可占豐穰矣。仍命書榻敎曰。有司堂上。持監賑使狀啓入侍。有隣捧狀啓進伏。上命讀狀啓訖。仍命退。諸臣以次退出。
정조 8년
甲辰正月初一日酉時。上御觀物軒。坐直承旨入侍時。同副承旨趙興鎭。假注書朴能源。記事官李崑秀尹行任。以次進伏訖。上曰。左承旨入侍。朴祐源進伏。上命興鎭書領相及玉堂箚批訖。命書傳敎曰。鶴城君家歲饌。日前纔令加數輸送。而歲首原歲饌輸送時。仍令曹郞存問以來。又命書傳敎曰。非不知事實之如許。而貿遷之路。不若前日。則自曹中別貿。以備國用。事理當然。已前郞官。雖不一一追勘。當等該色。烏可無罪。然昨因除夕。輕囚旣命放釋。今不可異同。戶郞汰拿傳旨。竝分揀。此後弓角則從便貿來事。依向日所下傳敎。更令廟堂論理稟處。俾無軍需疎虞之弊。簪角則所關莫重。而因該曹之不善擧行。慈殿宮進御所用。今番未免闕封。此等度支。革亦無妨。何但郞官之罪也。以此。分付。上命書傳敎曰。歲首勸農綸音。凡幾下矣。自予御極。未嘗闕也。而農比不稔。再昨年饑。昨年尤饑。是奚但雨暘之爲災哉。蓋耕耘多失其時。灌漑未盡其利故耳。然則所謂綸音。亦僅爲文具矣乎。知其爲文具而爲之。不如不爲也。今年則欲勿之焉。旣又思之。凡事未有誠而不格。感而不應者。則長吏之不用命。亦予自反處也。吾且盡吾誠而已矣。況今年異於他年者乎。中夜蹶然。又此呼寫。咨爾方伯守令。其尙念之哉。嗚呼。昨年。六路告歉。往往孔酷。兩西亦不得登稔。而況是荐饑之餘。公私俱竭。朝家捐帑發倉。僅僅區劃。爲目下接濟之方。而春後又將懸罄矣。所恃所望。惟在今年之有秋。勸農之不容少忽。其亦明矣。民以農爲業。則宜不待勸。而所以不可不勸者。蓋因或不瞀作勞。緩於耕耨也。至於今年。公私之已竭。民亦知之。春後之無食。民亦慮之。擧將寄命於方生之禾麥。則雖至愚甚蠢者。豈復有憚於作勞。不自圖生之心哉。第其心雖勤。而其力有所不逮。則自不免失時之嘆。長吏之所當勸成者。政在此耳。大抵農家失時之患。每在於無種糧無耕牛。耕牛則勸諭隣保。俾相借傭。自是常行之事。而種糧則今年還分之穀。雖曰不敷。量其口食之多寡。節序之早晩。使巡還分排。適當於壠畝用力之時。則庶幾其有濟矣。第爲官長者。必須簡其騶率。時審田野。詢及耕饁。細察嚬呻。然後可使無牛而有牛。無糧而有糧。不失時而望有秋焉。其各勉旃。修築堤堰。預蓄水脈。農之先務也。三元之日。雪下半尺。從玆以往。有雨必儲。則庶爲儲水之資。亦須毋忽。噫。昨於享廟之夜。旋受祀社之戒。廷臣恐予有損。多以爲言。而予不能從。上辛祈穀。必欲躬將。若是者。蓋予愛民之心。誠有甚於愛身。咨爾方伯守令。諒予此心。則亦可以知此言之不出於文具。其尙念之哉。仍傳曰。今下歲首綸音。下諭于八道道伯兩道守臣。仍下敎曰。上注書事變注書及兼春秋中善書者。皆卽待令。竝令今日內書寫以頒。上命頒亥子囊于時原任大臣。賤臣承命出傳。還爲進伏。上命退。諸臣以次退出。
정조 8년
行都承旨沈豐之齋宿。行左承旨徐有防齋宿。右承旨林錫喆齋直。左副承旨安聖彬齋宿。右副承旨李時秀齋直。同副承旨趙興鎭齋宿。注書二員未差。假注書李敬五齋宿朴能源齋直。事變假注書沈銖仕。
정조 8년
以香室社稷祈穀祭受押單子。傳于沈豐之曰。親押。
정조 8년
傳于沈豐之曰。左承旨入侍。
정조 8년
以京畿監司狀啓楊根縣監擇差下送事。傳于林錫喆曰。政官牌招開政。各別擇差。待下批當日辭朝。
정조 8년
林錫喆啓曰。吏曹判書李在簡。參判金文淳。參議金憙牌不進。推考傳旨及罷職傳旨。今方捧入。而開政命下之後。如是違牌。事甚未安。判書參判。更爲牌招。何如。傳曰。允。參議只推。一體牌招。
정조 8년
林錫喆啓曰。未下直守令。皆令明日辭朝事。命下矣。新除授守令。多有未署經者。諫院諸臺。除在外外。未肅拜人員。竝卽牌招。憲府諸臺。或疏批末下。或在外。無以備員署徑。何以爲之。敢稟。傳曰。允。幷許遞。今日政差出。
정조 8년
沈豐之啓曰。今日齋宿。承旨不可不備員。有闕之代。今日政差出。待下批牌招齋宿。何如。傳曰。前望單子入之。待下批牌招。
정조 8년
承旨前望單子入之。徐有防落點。
정조 8년
有政。吏批。判書李在簡進。參判金文淳進。參議金憙進。右承旨林錫喆進。啓曰。副提學今當差出。而擬望之人乏少。承旨竝擬。何如。傳曰。允。以朴祐源爲副提學。徐有成爲執義。李延伋爲掌令。沈鏗爲持平。安鼎大爲左通禮。李百亨爲奉常判官。洪喜榮李正圭爲禁府都事。尹馹爲楊根縣監。李命求爲掌苑別提。
정조 8년
兵批。判書李𡊠病。參判未差。參議李致中入直進。參知鄭存中病。同副承旨趙興鎭進。留營別將單李陽運。司果李禹昌李潤海竝單付。
정조 8년
沈豐之啓曰。新除授行副提學朴祐源。旣在闕中。不爲肅謝。直爲出去。事甚未安。推考警責。何如。傳曰。允。
정조 8년
安聖彬啓曰。新除授憲府諸臺。待下批牌招。持平尹序東。一體牌招。以爲署經之地。何如。傳曰。允。
정조 8년
傳于沈豐之曰。同副承旨入侍。
정조 8년
以督運御史移轉穀所載船一隻漂失事狀啓。傳于趙興鎭曰。許多船隻。皆已無事畢運。而獨此長鬐船一隻之逢風漂失。聞極驚歎。穀物多寡。姑勿論。船中人物之生死。尙不探得。萬一任其奔流。不卽拯救。則爾之督運之勞。反歸虧簣之科。何不極力跟訪。期於得納乎。當該地方兩守令拿處一款。姑待處分。自此有旨祗受日。限五十日。俾各窮搜遍尋。以爲限內推覓。補過贖愆之地。或又踰限。罪不止於不善護送之本律。竝以此意。各別嚴飭事。回諭。
정조 8년
傳于沈豐之曰。坐直承旨入侍。
정조 8년
沈豐之。以禮曹言啓曰。每年親耕。歲首以稟事。曾已定式矣。來二月十九日先農祭親行及親耕等節。何以爲之乎。敢稟。傳曰。攝儀。
정조 8년
沈豐之。以禮曹言啓曰。太廟展謁。以旬前擇入。永禧殿展謁。依例爲之。次詣本宮展拜事。命下矣。卽令日官推擇。則今正月初八日初九日俱吉云。以何日定行乎。敢稟。傳曰。以初八日爲之。
정조 8년
李時秀。以都摠府言啓曰。今日入直內三廳武兼禁軍及軍兵等。當爲中日習射。而社稷祈穀祭齋戒相値。不得爲之之意。敢啓。傳曰。知道。
정조 8년
沈豐之。以禮曹言啓曰。製述文臣抄啓人中年滿五十一歲人員。專經文臣年滿四十一歲人員。竝依例減下後。別單書入。而御覽官案。亦爲改修正以入之意。敢啓。傳曰。知道。
정조 8년
李時秀。以司僕寺一二提調意啓曰。再明日動駕時。本寺正。當爲進輿差備。而正兪彦脩。移拜臺職。其代。令該曹口傳差出。以爲差備之地。何如。傳曰。允。
정조 8년
吏曹口傳政事。以李顯靖爲司僕寺正。
정조 8년
朴祐源。以吏批言啓曰。幼學金在昌敦寧窠。依法典付職品數。以從七品擧行事。命下矣。敦寧府直長。旣是權減之窠復設付入之意。敢啓。傳曰。知道。
정조 8년
李時秀。以御營廳言啓曰。本廳字內集春營東營入直鄕軍退番。代集春營則以摠戎廳作隊軍三十名。東營則守禦廳作隊軍二十名。甲辰正月初一日爲始代直事。前已定奪矣。以此數少軍兵。宮墻外兩歧巡邏及別巡邏之役。勢難分排出番。標下軍兩處各三名式。牌將率領。使之嚴飭警巡。而昏謬不察。深夜稟啓。至承嚴敎。不勝惶恐之意。敢啓。傳曰。知道。
정조 8년
趙興鎭。以賑恤廳言啓曰。今年內貧寒宗室子女葬時顧恤數。別單書入之意。敢啓。傳曰。知道。
정조 8년
安聖彬。以義禁府言啓曰。因政院啓辭。林仁浩保放。過三日後還囚照律。康文祥。亦爲保放。待査啓來到稟處事。命下矣。林仁浩。卽爲保放。而康文祥則曾因傳敎。已爲保放。査啓今旣啓下。後日坐起時。稟處之意。敢啓。傳曰。知道。
정조 8년
安聖彬。以刑曹言啓曰。因承政院啓辭。金元得全大成保放事。命下矣。依傳敎金元得等。可信人處。竝爲保放之意。敢啓。傳曰。知道。
정조 8년
右議政李福源箚曰。伏以。臣等昨日之請。卽宗廟社稷之大計。百官萬民之同情。天時政於履元。縟禮宜擧於不日。而陳誠雖切。成命終靳。顒祝而來。抑鬱而退。終宵耿耿。義難默息。屢瀆之罪。臣不敢辭。臣伏奉前後聖敎。大要多在惜福。此實盛德也至德也。亦旣莊誦。曷不仰體。而天降非常之人。必有非常之福。受命旣固。無待於惜。惜福二字。用之於居養供奉之間則可矣。若夫固有之名位。應行之典禮。在於分內。便同所性。或速或遲。何損何加。古人之善頌者。自在寢裳之初。已有朱芾斯皇室家君王之祝。此豈務爲侈大之辭。而或忽於介爾景福之義哉。聖敎又若曰。元號已定。冊禮可關。是則有大不然者。天下之事。有名有實。號者其名也。位者其實也。自有邦慶。三載于玆。其號雖定。其位末建。名實不副。儀文未備。四重之樂章無聞。兩坊之直廬尙虛。何以答陟降之眷佑。何以慰臣民之想望。至於堂箚批旨中。晩成祈永之敎。聖意深遠。非愚所及。而自古論邸貳者。必曰預樹。又曰蚤建。蓋邸貳者。國之本也。君年雖鼎盛。國勢雖鞏安。而根本之計。不可以不豫且蚤也。昔人所謂大器晩成者。亦指常人之事。恐不可擬議於莫重事體也。自昨年以來。大小國人之引領而望。屈指而待者。日復一日。惟在於此。大臣禮官之登筵齊聲者。亦至于再。忭祝之情。轉爲泄鬱。次第之事。動費祈請。臣分未伸。國體徒損。事近不誠。彌切惶愧。非不知差待時月。快覩慶禮。而輿誠所迫。冒死申籲。伏乞聖明。更加三思。亟降兪音焉。答曰。省箚具悉卿懇。昨筵筵敎。卿必領會。然又箚陳。不幾强聒。卿須諒之諒之。仍傳曰。此批答。遣史官。傳諭于右議政。
정조 8년
甲辰正月初二日辰時。上御觀物軒。左承旨入侍時。行左承旨朴祐源。假注書朴能源。記事官李崑秀尹行任。以次進伏訖。上曰。注書出去。與下直三閣臣入侍。賤臣承命出。與江華留守鄭志儉。成川府使鄭東浚。廣州府尹金宇鎭偕入進伏。上曰。日寒如此。行事可念。仍命退。諸臣以次退出。
정조 8년
甲辰正月初二日初更。上御觀物軒。坐直承旨入侍時。右承旨林錫喆。假注書朴能源。記事官李崑秀尹行任。以次進伏訖。上曰。承旨有闕代以徐有防出牌。仍令入侍。賤臣承命出牌。有防進伏。上曰。左相箚批。令在院承旨製進。可也。賤臣承命出傳。以承旨意回奏曰。批旨辭意。臣等未知何以措辭代撰矣。上曰。依昨日堂箚批旨例。製進。可也。仍命退。諸臣以次退出。
정조 8년
行都承旨沈豐之齋宿。行左承旨徐有防齋宿。右承旨林錫喆齋宿。左副承旨安聖彬齋宿。右副承旨李時秀齋直。同副承旨趙興鎭齋直。注書二員未差。假注書李敬五齋宿朴能源齋直。事變假注書沈銖仕。
정조 8년
沈豐之啓曰。明日大駕詣社稷入齋室後。王大妃殿惠慶宮問安。何承旨進去乎。敢稟。傳曰。右承旨左副承旨進去。
정조 8년
傳于李時秀曰。下直守令邊將留待。
정조 8년
吏曹口傳政事。以鄭尙淳爲分內局提調。
정조 8년
傳于李時秀曰。掌樂院堂郞。率社壇祭享時樂生來待。
정조 8년
傳于林錫喆曰。吏曹郞廳發牌。淸齋摘奸以來。
정조 8년
備忘記。彌串僉使陸昌鎭。西北僉使尹璸。西林僉使徐鵬瑞。尙州營將李始喆。晉州營將閔致協。仇寧萬戶金德寅。吾老梁萬戶田得秋。幕嶺萬戶金樂一。防垣萬戶李壽鳳下直。各長弓一張長箭一部片箭一部筒兒一箇賜給。
정조 8년
以守禦使今春合操令廟堂稟旨分付事狀啓。傳于安聖彬曰。停止之意。回諭。
정조 8년
以摠戎使今年春操令廟堂稟旨分付事狀啓。傳于趙興鎭曰。停止之意。回諭。
정조 8년
以江華留守狀啓鎭撫營統禦營春操令廟堂稟旨分付事。傳于趙興鎭曰。竝停操事。回諭。
정조 8년
傳于沈豐之曰。左承旨同副承旨入侍。
정조 8년
趙興鎭。以備邊司言啓曰。明日擧動時。訓鍊大將。當領率軍兵。依例扈駕。而大將具善復。身病添重。勢難進參云。在前如此之時。多有他大將兼察代行之例。今番則何以爲之乎。敢稟。傳曰。禁衛大將代領隨駕。可也。
정조 8년
趙興鎭啓曰。因備邊司草記。訓鍊大將。以禁衛大將代領隨駕事。命下矣。禁衛大將李敬懋。卽爲牌招。以爲聽傳敎之地。何如。傳曰。允。
정조 8년
安聖彬。以兵曹言啓曰。明日擧動時。本曹堂上侍衛。不可不備員。參判有闕之代。令該曹口傳差出。待下批牌招。以爲差備之地。何如。傳曰。允。
정조 8년
吏曹口傳政事。以洪良浩爲兵曹參判。
정조 8년
李時秀。以觀象監領事提調意啓曰。今此室宿度內有星似彗。在前如此星變之時。則擇定文臣中名官數三人。與本監官員等。同爲測候矣。今亦以副應敎李兢淵。校理李頤祥。副校理林濟遠。測候官啓下。使之輪直測候。何如。傳曰。允。
정조 8년
李時秀。以成均館大司成意啓曰。今十二月十七日親臨春塘臺圓點儒生講製時。有每歲末圓點準點人姓名。具別單草記事定式施行之命矣。依聖敎自丁酉節目啓下後。已準三百點儒生及當年條準三十點儒生。竝爲別單書入之意。敢啓。傳曰。知道。
정조 8년
趙興鎭。以禁衛營言啓曰。今正月初四日社稷擧動時。依兵曹啓下節目。斥候七處。哨官四員別騎衛三人京標下軍二十八名。伏兵三處。別騎衛三人京標下軍十二名。竝爲嚴飭定送。而晝療氣夜饋粥之意。敢啓。傳曰。知道。
정조 8년
安聖彬。以義禁府言啓曰。明日擧動時。各差備都事。當爲備員。而都事李熻。與新除授都事洪喜榮。有翁壻應避之嫌。令該曹。依例口傳相換。以爲分排之地。何如。傳曰。允。
정조 8년
吏曹口傳政事。禁府都事李熻。典設別檢洪徽河相換。
정조 8년
行判中樞府事徐命善箚曰。伏以。臣昨日出齋之路。忽覺渾體寒粟。肢節如碎。擔舁還次。移時戰掉。隨卽頭疼身熱。交攻迭發。胸膈煩悶。精神昏瞀。宛轉床笫。達曉叫痛。蓋自客臘以來。表氣闖肆。宿疾轉痼。種種諸症。有入無出。而秪緣親享祼將之列。新舊起居之班。俱非臣子言私之時。故一味强策。忍死趨赴。及夫再昨肄儀。重觸風雪。前後積祟。反復沈綿。此與一時感冒有異。雜試和解之劑。了無尺寸之效。而目下病情。實無跬步自力之望。方當玉趾親勞。百僚駿奔。而臣身縻享官。職兼保護。臨期變通。非不知萬萬惶悚。疾病所使。其亦末如之何矣。玆敢倩人構箚。仰瀆崇聽。伏乞聖慈。俯垂矜憐。臣之所差亞獻官。亟令該曹。劃卽付標。兼管內局。亦令遞改。以爲備員隨駕之地。仍治臣虧分闕禮之罪。以嚴朝綱。以便調息。千萬幸甚。答曰。省箚具悉卿懇。愼節極用悉念。亞獻官。方令該曹改付標。卿其安心。益加善攝。仍傳曰。此批答。遣史官傳諭于徐判府事。遣御醫看病以來。
정조 8년
大司憲蔡弘履疏曰。伏以。太廟親祼。聖孝克伸。侵曉回鑾。玉體益康。臣民懽忭。曷有其極。仍伏念。臣至愚拯劣。一無肖似。偏蒙我聖上陶鑄之恩。有罪而曲加涵貸。露拙而每賜容覆。雖冗官漫司。尙憂不堪。至若方面之任。尤非臣始望之所及也。豈不欲夙宵殫竭。少效涓埃之報。而疎迂之性。觸處顚錯。淺短之識。隨事僨敗。周歲莅藩。畢竟獲戾。噫。有國之政。莫急於保民。方岳之責。莫大於年分。而未暗事目之至重。只襲本道之已例。事多違越。語又囫圇。論其罪犯。自在罔赦。廟堂譴罷之請。失之太寬。儒臣論斥之疏。亦所甘受。而至於繡衣之啓。尤不覺歉愧之至。蹙伏竢勘。靡所容措。獨蒙我殿下庇覆之仁。與天地而同大。煦濡之澤。若父母之至慈。前後恩敎。誨諭諄懇。初旣對理而特命宥釋。旋又請譴而亦不允兪。臣母子相對。感淚被面。雖生而隕首。死而結草。將何以報答其萬一也。從今自靖之道。惟在杜門訟愆。甘作聖世之棄物矣。曾未數月。憲長新除。忽下於千萬夢想之外。臣驚惶悚恧。五內失守。不知負罪賤臣。何以得此於聖明之世也。臣逖違天陛。年已周矣。且當親享隔日。鑾蹕已戒。其在義分。固當竭蹶趨承。少伸狗馬之戀。而以臣至若之情。難强之勢。其何敢抗顔朝著。唐突冒膺乎。且臣之七耋偏母。素患痰喘。每當寒節。如期發作矣。近因寒暖不適。將攝失宜。外感添劇。宿症闖發。頑痰凝結而呼吸不利。胃氣虛弱而食飮全却。首尾六七日。有加無減。臣以終鮮之身。藥餌扶護之節。唯臣一人而已。實無晷刻離捨之勢。玆敢略入文字。仰瀆崇聽。伏乞天地父母。俯垂諒察。先治臣逋命之罪。仍削臣所帶之職。以肅朝綱。以便救護。千萬至祝。答曰。省疏具悉。卿其勿辭。救護母病。
정조 8년
甲辰正月初三日辰時。上詣宣政殿。親押入侍時。行都承旨沈豐之。行左承旨徐有防。右承旨林錫喆。左副承旨安聖彬。右副承旨李時秀。同副承旨趙興鎭。假注書李敬五朴能源。記事官李祖承李崑秀尹行任。以次侍立。上曰。留待守令邊將入侍。出榻敎三和府使李延弼等。以次進奏職姓名訖。上命有防讀宣諭別諭。仍命退。謂侍臣曰。兵判今番政事。誠善爲之矣。𡊠曰。今番都政時。訓鍊主簿全時爀之代。先已擬入。未及照檢。又以姜晉一。疊擬蒙點。臣則惶恐待罪。而姜晉一望單。還入爻周。待後窠收用。何如。上曰。依爲之。卿則勿待罪。出擧條興鎭曰。明日社稷擧動時。訓鍊都監。當爲隨駕。而大將具善復。謂有身病。隨駕單子。尙不修呈。事體所在。誠極未安。推考警責。何如。上曰。依爲之。出擧條上曰。明日出宮門路。以協陽門爲之。出榻敎仍命退。諸臣以次退出。
정조 8년
甲辰正月初三日申時。上御誠正閣。掌樂提調入侍時。掌樂院提調韓光會徐有防。右副承旨李時秀。同副承旨趙興鎭。假注書朴能源。記事官李祖承李崑秀尹行任。以次進伏訖。上謂光會有防曰。享神之道。在於音樂。今番肄儀。提調率郞廳及協律郞。明日習於廣庭。可也。光會有防曰。本院樂器中笙簧。元非我國造成。而燕貿取用者也。年前所得來者。已爲傷破。無以合用。莫重祭享時樂器。不可不趁卽改備。此後燕行時。自戶曹依例給價多貿。亦爲申飭譯官輩。必以品好者。擇貿以來。何如。上曰。依爲之。出擧條仍命退。諸臣以次退出。
정조 8년
行都承旨沈豐之隨駕宿。行左承旨徐有防隨駕宿。右承旨林錫喆隨駕直。左副承旨安聖彬隨駕直。右副承旨李時秀隨駕宿。同副承旨趙興鎭隨駕宿。注書二員未差。假注書李敬五隨駕宿朴能源隨駕直。事變假注書沈銖守宮直。
정조 8년
大駕詣社稷入幕次後。奎章閣政院玉堂藥房口傳問安。答曰。知道。
정조 8년
傳于趙興鎭曰。侍衛軍兵毛具。
정조 8년
沈豐之。以吏曹言啓曰。卽接典牲署牒報。則以爲。親祭時掌牲令。例以本署主簿塡差。而主簿鄭德和。身病猝重。勢難將事云。今姑改差。其代口傳擬入之意。敢啓。傳曰。知道。
정조 8년
以典牲主簿口傳望筒。傳于林錫喆曰。昨日各司入直郞官中。擬入。
정조 8년
吏曹口傳政事。以崔鎭夏爲典牲主簿。
정조 8년
趙興鎭。以兵曹言啓曰。今正月初八日宗廟永禧殿景慕宮展謁時。隨駕禁軍馬步軍。幾番幾哨。磨鍊乎。敢稟。傳曰。馬軍二哨步軍八哨禁軍三番隨駕。
정조 8년
吏曹口傳政事。以林道浩爲兵曹正郞。
정조 8년
以守禦使今春巡點令廟堂稟旨事狀啓。傳于趙興鎭曰。此時畿甸擾民之政。在所當恤。亦竝停止之意。回諭。
정조 8년
社稷祈穀大祭祭報府。亞獻官右議政李福源。終獻官領敦寧金熤。進幣爵酒官吏曹判書李在簡。奠幣爵酒官吏曹參議金憙。薦俎官戶曹判書鄭一祥。禮儀使禮曹判書金魯鎭。典祀官奉常正李昌漢。壇司令申。壇上執禮刑曹參議趙尙鎭。壇下執禮副校理林濟遠。第一位執尊副校理鄭在信。第二位執尊修撰姜忱。第三位執尊執義徐有成。第四位執尊副司果趙弘鎭。第一位大祝吏曹佐郞李集斗。第二位大祝副應敎李兢淵。第三位大祝副司果林道浩。第四位大祝原任奎章閣待敎尹行任。第一位祝史副修撰李錫夏。第二位祝史副司果成種仁。第三位祝史兵曹佐郞李翼晉。第四位祝史副司果金啓洛。第一位齋郞副司果鄭萬始。第二位齋郞兵曹正郞李東稷。第三位齋郞正言李顯道。第四位齋郞兵曹佐郞李勉兢。第一位捧俎官戶曹正郞金安默。副司果李樂培。工曹佐郞沈喜永。第二位捧俎官戶曹佐郞兪駿柱。副司果李漵。漢城判官尹得愚。第三位捧俎官副司果李耇永。濟用判官林性運。敦寧主簿朴仁榮。第四位捧俎官平市令柳誨。戶曹正郞鄭華淳。軍資判官尹博基。盥洗位兵曹佐郞金禧燮。禮曹正郞沈達漢。爵洗位工曹正郞李燁。禮曹佐郞李漢龍。亞終獻盥洗位直講朴尙春。掌牲令典牲主簿崔鎭夏。協律郞掌樂正權以綱。贊者引儀吳學儉金東覽。謁者引儀金彦國崔慶鎭。贊引假引儀南松耇李嗣萬。祭監監察宋煥德李羲寅。
정조 8년
甲辰正月初四日辰時。上詣社稷。擧動入侍時。行都承旨沈豐之。行左承旨徐有防。右承旨林錫喆。左副承旨安聖彬。右副承旨李時秀。同副承旨趙興鎭。假注書李敬五朴能源。記注官金鳳顯。記事官李祖承。檢校直提學鄭民始。直閣金載瓚。待敎李崑秀尹行任。以次侍立。上具遠游冠絳紗袍。乘輿出仁政門。宗親文武百官。各以朝服陪衛。上仍詣社稷入幕次少間。詣壇所省牲如儀。省器如儀訖。還御齋室。下敎曰。遮帳何爲用弊件乎。事涉不潔。以新件改之。可也。賤臣承命出傳。上曰。掌牲令。卽爲差出。爵洗位盥洗位。先爲推移進去。可也。又下敎曰。典牲主簿望筒。以兵曹郞廳崔鎭夏改擬以入。敬五出傳。上曰。左承旨禮房承旨入侍。有防時秀進伏。上謂時秀曰。樂工。不可着不潔之服。須出去。申飭。時秀退出。回奏曰。服色皆淨潔矣。上曰。吏戶換房。出榻敎仍命時秀書榻敎曰。兵曹正郞有闕之代。令該曹口傳差出。上曰。兵判進前。仍下敎曰。四神門外。別定郞官以送。祭享差備外。雜人出入。各別禁止。可也。上曰。都承旨軍士房承旨入侍。豐之興鎭進伏。上曰。別雲劍金文淳入侍。賤臣承命出。與金文淳偕入進伏。上曰。洪忠道昨年年事。何如。文淳曰。昨年凶歉。甚於再昨年矣。上曰。還穀已捧幾何。文淳曰。或半捧。或未半捧。以今推之。準捧未可必矣。上曰。何處尤甚乎。文淳曰。泰安尤甚。瑞山比泰安。少有間隔。左道。平澤牙山稷山尤慘矣。上曰。守令勤慢。何如。文淳曰。守令輩皆盡心於民事。不敢爲非法。治規雖各不侔。而能各盡誠矣。上曰。捐瘠之患。無之乎。文淳曰。臣之離發時。姑不大段捐瘠。而春間則可慮。賑政。必也加意。然後庶免捐瘠之憂矣。上曰。禮房承旨與兵判。往審壇所以來。祭官盥洗等節。以各別致潔之意。申飭。可也。又下敎曰。位版出奉還安之時。親自看審。可也。𡊠時秀回奏曰。臣等以聖敎。各別申飭。而神位壇上。俱極淨潔。但神轝內塗紙有染水之㾗矣。上曰。令戶曹郞官。卽爲改塗。可也。時至。上具冕服。詣壇所行禮如儀。仍還御齋室。改具遠游冠絳紗袍。回駕。命宣傳官。勞問隨駕軍兵。仍還內。諸臣以次退出。
정조 8년
行都承旨沈豐之坐。行左承旨徐有防坐。右承旨林錫喆坐直。左副承旨安聖彬坐。右副承旨李時秀坐直。同副承旨趙興鎭坐。注書二員未差。假注書李敬五仕朴能源仕直。事變假注書沈銖仕。
정조 8년
趙興鎭。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 8년
李時秀。以奎章閣提學意啓曰。夜間閣內無事之意。敢啓。傳曰。知道。
정조 8년
傳于沈豐之曰。京畿監司來待。
정조 8년
趙興鎭啓曰。京畿監司沈頤之。依下敎來待矣。傳曰。入侍。
정조 8년
傳于沈豐之曰。召對爲之。
정조 8년
以黃海兵使狀啓今春習操令廟堂稟旨分付事。傳于趙興鎭曰。停操事。回諭。
정조 8년
林錫喆。以漢城府言啓曰。判中樞府事李徽之。今年七十。當參於正朝賜米之恩典。而該部未卽同時報來。有此見漏之境。擧行疎忽。事體未安。歲饌別單。玆以修正以入。而其在徵後之道。不可置之。當該部官。令該府拿問處之。何如。傳曰。允。
정조 8년
以漢城府失火單子。傳于沈豐之曰。恤典。依例題給。
정조 8년
以戶曹李判府事年七十歲饌輸送單子。傳于林錫喆曰。參考他大臣及閣臣例。加數輸送。仍令郞官。存問以來。
정조 8년
以中部都事李勉基拿處傳旨。傳于林錫喆曰。抄戶未畢分揀。
정조 8년
傳于李時秀曰。坐直承旨入侍。
정조 8년
李時秀。以觀象監領事提調意啓曰。禁漏兼敎授鄭德和。六品遷轉代。本漏官前主簿卞光趙差下。使之付軍職。冠帶常仕。何如。傳曰。允。
정조 8년
趙興鎭。以兵曹言啓曰。依下敎。隨駕禁軍及駕後禁軍武藝出身武藝別監與內吹兼內吹標下軍兵等處。療氣之意。敢啓。傳曰。知道。
정조 8년
趙興鎭。以兵曹言啓曰。依下敎。隨駕禁軍及駕後禁軍武藝出身武藝別監與內吹兼內吹標下軍兵等處。設粥分饋之意。敢啓。傳曰。知道。
정조 8년
趙興鎭。以訓鍊都監言啓曰。依下敎。挾輦軍別技軍兼內吹及隨駕將校軍兵等處。療氣之意。敢啓。傳曰。知道。
정조 8년
趙興鎭。以訓鍊都監言啓曰。依下敎。挾輦軍別技軍兼內吹及隨駕將校軍兵等處。設粥分饋之意。敢啓。傳曰。知道。
정조 8년
趙興鎭。以禁衛營言啓曰。依下敎。隨駕槍劍軍兼內吹等處。設粥分饋之意。敢啓。傳曰。知道。
정조 8년
趙興鎭。以禁衛營言啓曰。依下敎。本營槍劍軍兼內吹等處。療氣之意。敢啓。傳曰。知道。
정조 8년
趙興鎭。以御營廳言啓曰。依下敎。駕前別抄兼內吹及留陣將校軍兵等處。療氣之意。敢啓。傳曰。知道。
정조 8년
趙興鎭。以御營廳言啓曰。依下敎。駕前別抄兼內吹及留陣將校軍兵等處。設粥分饋之意。敢啓。傳曰。知道。
정조 8년
領議政鄭存謙箚曰。伏以。大社祈年。經夜將事。戀蹕穩旋。玉體愈康。區區下忱。不勝欣忭之至。顧臣病在危域。委廗涔涔。前後起居之列。陪扈之班。廢闕常禮。有臣如此。生亦何爲。惟願亟被重勘。少安微分。仍念臣災生亢滿。重嬰奇疾。病狀之危惡。已蒙聖鑑之俯燭。向箚陳懇。顒俟鞶褫。及承批旨。未蒙體諒之恩。惶隕悶隘。無所容措。臣感激遭遇。身不自有。受任以來。才器之不堪。筋力之不逮。有不暇恤。拚棄性命。一直奔奏。夏秋之交。危症兆現。纔經憂慽。朽傷轉甚。神思益瞀。事爲多錯。人多爲慮。臣亦自危。今者類中之危疾。乃是不治之末症。舌硬語澁。體痺神昏。擁衾取汗。雜試方藥。已過一望。少無減勢。醫技已窮。別症闖肆。少有勞心。怔忡立至。暫失將攝。麻木蓗劇。一縷雖存。其不可爲平人則已決矣。如是而猶且厭然自揜。不卽據實祈懇。淹延時日。雍容辭選。如應文之爲。中書重地。看作養病之坊。廟務曠滯。災害竝至。國體之乖傷。遠邇之駭聽。已不可言。而揆以邦憲。死有餘罪。到此地頭。上不可以一例羈縻。下不可以晷刻冒劇。以聖上懋實之政。體下之仁。不待臣言之畢。而必有所處分者矣。噫。臣受恩罔極。無一報答。乃以狗馬之賤疾。冒瀆崇聽。惶恐涕泣。不知所達。伏乞天地父母。亟遞臣議政之職。使之安意調息。以幸國事。以延殘喘。千萬至禱。答曰。省箚具悉卿懇。自卿之有愼節。靡日不憧憧及省來箚。益切悶慮。至若辭巽之擧。大違懇惓之意。念卿筋力尙旺。志氣未衰。雖於勞瘁之餘。偶有榮衛之損。春和漸臻。益加善攝。神明所相。自可勿藥。卿之此言。予豈所望。因一時無忘之微𧏮。捨平日倚毗之元輔。卿試思之。寧有是也。只冀卿之深體慇懃。從容調將。俟間視事。以副至意。陪班之未造。疾病之所使。何傷之有。亦須安心。仍傳曰。此批答。遣史官。傳諭于領議政。
정조 8년
判中樞府事李徽之疏曰。伏以。歲律倏改。天休滋至。岡陵之祝。星海之謠。擧國同情。與春俱新。而親臨社壇。享儀順成。瞻望羽旄。尤切欣忭。仍伏念。臣今犬馬之齒。洽滿七耋矣。禮經致仕之限。於是焉屆。而臣可言私。人不爲泰也。夫人臣之義。年病旣深。膂力罔逮。未能奔走於四方。亦難任使於百務。閑局爲養疴之坊。厚祿招喪廉之譏。則其所自處也。惟休而已。苟或遲回於已至之年。放倒乎當退之義。是乃隴斷之賤術。冥埴之狂走也。以此之故。聖訓之嚴。昭示攸程者。可謂推移乎天理。斟酌乎人事。使上之人。無虛縻之歎。下之人。有退休之美。臣於是。瞿然反顧。懍乎自悼。新年之願。惟是三字之侈銜。餘生之報。永期一心之奉刹。而其亦慽慽者存焉。嗚呼。臣本老蔭也。晩竊科第。初非踐履之可論。且乏才能之可稱。惟我先大王。運天地而生成之偏於散材。昭日月之光華。被於幽谷。不待蟠木之容。輒先糠粃之揚。遍歷淸要。遽躋卿班。逮我聖上卽阼之初。任之危疑之際。紆以倚毗之眷。周流兩銓。竟忝三事。噫。兩廟罔極之恩。遍萃於一身。而未克有絲毫之報。古人所謂追先帝而忠陛下者。只在鞠躬盡瘁。死而後已也。然桑楡已迫。蒲柳先零。二豎沈綿。一縷危綴。榮衛暗銷。神昏而喘急。衰朽日加。脚軟而頭垂。閨闥之內。猶且扶杖而傴僂。廟堂之上。何以束帶而趨走耶。顧臣宜休之狀。奚待是日。而不忍便訣。有懷囁嚅。月正之初。始敢薰沐申懇。誠以禮坊在前。廉恥從後故耳。倘蒙聖明之矜憐。特許餘年之優遊。江湖匹雁。不足多少。而林原老牛。自在寢吪。終始全恩。進退以禮。從古名臣之所難得者。而殿下使無似之賤臣。得之於今日。豈不爲聖世之美事乎。雖謝朝籍。實非遐躅。不過往來田廬。依止都闉。時從起居之儀。仰瞻耿光。以藯戀結。歸與隣翁田叟。詑往事而歌聖德。是誠人臣之極榮。殘年之至願也。嗚呼。老不可醫。病且難强。當止而不知止。可歸而不告歸。從人代悶。街兒指笑。則臣將無如何人。而亦是朝廷之羞。臣安得不仰首鳴號也。伏願聖慈。亦必有俯察而允許者。瞻望宸陛。攢手祝天而已。答曰。省疏具悉。卿懇禮經之以七十爲致政之限者。蓋以七十之人。年與氣衰。非職事奔走之時。故許以休退。任其優閑。而年則年紀隆高。神精尙旺。西樞優游。又無陳力之勞。何爲而遽作此長往之計。予固知卿斷斷之心。予何能捨卿。而念卿前後遭逢。卿亦何忍捨予哉。所請決無允可之理。卿須亟斷來章。用副至意。仍傳曰。此批答。遣史官。傳諭于李判府事。
정조 8년
執義徐有成。司諫兪彦脩。副應敎李兢淵。掌令李延伋。獻納李運彬。校理李頤祥。副校理林濟遠鄭在信。副修撰李錫夏啓曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚麟之凶謀而窩窟則此賊也。推戴逆禶。謀危宗社。範能之逆節而根柢則此賊也。此豈容一日假息於覆載之間哉。三司之論。已及多年。轉而爲合辭之啓。合辭之啓。又關幾年。而轉而爲伏閤之爭。當日處分。迺至於近島黜置。揆以邦憲。已爲失刑之大者。豈意今者。遽有出陸之命。不審殿下何爲此萬萬過擧也。噫嘻。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。國無法則已。如其不然。則夫安有謀危宗社之如此賊。而使其首領之得保也。危逼聖躬之如此賊。而有此內地之移置也。當初殿下之不忍置法。姑從次律者。不過曰。恐傷先王之德也。欲體先王之心也。此則有大不然者。先大王之於渠。止慈至仁之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之所熒惑。赫然明斷。丕建大策。以奠我宗祊於億萬年磐石之固。此先大王之宏謨英烈。卓越百王。昭垂萬世者也。惟其梟獍之凶。鬼蜮之情。不及彰著於在宥之日。未克斷恩而正法也。今若以先王慈愛之恩。貸此賊罔赦之罪。則非所以明先王之德。而體先王之心也。管叔致辟。何累於文王之盛德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關。明正其亂逆之罪乎。夫朝廷命令之不由於喉院。罪謫去來之不關於王府。其爲後弊。有不可勝言。實非所望於聖明之時。而此亦猶屬餘事。妖凶如鄭妻。憯毒如鄭妻。而遽使移置於京師至近之處。巢穴得肆之地。啄息自如。防守不嚴。不但治逆之法。不當如是太緩。其爲慮患之憂。抑恐無所不至。請黜置罪人鄭致達妻爲先還配海島。仍令王府。快正典刑。以洩神人之憤。噫嘻。痛矣。龜柱之罪。可勝誅哉。顧其地處。如何。恩造。何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢以自內酬酢。登諸章奏。陳之於先大王之前乎。臣等於筵敎中若有俯詢。其將何辭仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慽我殿下之心。噫嘻。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。且以趙峸事言之。其窮凶極惡情節。尤萬萬叵測。殿下旣賜之死。非不知其罪之必可誅也。間因臺啓而拿鞫。尤仰處分之嚴正。終下還寢之命。一令三反。王章太紊。君綱之姑息。國威之屑越。已無餘地。殿下於賊麟。旣已斷恩行誅矣。龜柱之凶逆。何異於賊麟。而一行一否。輿憤益激。又況以今番量翼𨩌諸逆之招觀之。根柢之所萌蘖。龜賊也。窩窟之所豢養。龜賊也。其在塞亂源杜禍本之道。尤不容假息於海島。而尙今靳允。憂危轉深。若此度日。則將不知幾許量𨩌。又起於幾處。方來之慮。先事之虞。容有極哉。日前加籬時。雖有待處分之敎。而此賊處分。決不可一刻少待。請黑山島圍籬安置罪人龜柱。設鞫嚴問。快正王法。噫嘻。痛矣。從古亂逆何限。而窮凶極惡。豈有如德相者哉。風附權奸。奴聽指使。與國榮所綢繆者。唯大計之沮遏也。與國榮所謀議者。唯國脈之潛圖也。四字凶言。已是振古所無之大逆。而到今眞贓盡爲發露。逆節尤極凶慘。筵席不道之奏辭。草本罔測之疏語。實爲澤白泓諸賊之根柢。而末乃與仁京輩一種凶逆。聲氣相通。徒黨寔繁。或推爲大將。或署爲先鋒。至於謀聚徒衆掠邑犯都。若非天佑宗祊。罪人斯得。滔天之禍。可勝言哉。德相乃以澤泓之罪首。又爲仁京之賊魁。雖千剮萬斫。不足以洩輿憤。而拿囚閱月。一未訊問。曾不得加一杖損一毛。使之徑斃於獄中。古今天下。寧有是哉。追律雖有禁條。而此賊則前後不道之言。皆出於渠口。諸賊承款之招。無非德相之結案。孥戮籍産之律。不施於此賊。其可曰。國有三尺乎。請勿故罪人德相。亟施孥籍之典。答三司曰。不允。
정조 8년
執義徐有成。司諫兪彦脩。掌令李延伋。獻納李運彬啓曰。澤遂爛熳同參於啓能凶慘不道之謀。而只誅其身。王章已失。輿憤未洩。其陰凶情節。其父其弟。萬無不知之理。請彦衡養遂獻遂。竝令王府。設鞫嚴問。會遂罪惡。與澤遂。一而二。二而一。則啓能凶慘不道之謀。決無不知。而忍杖不服。遽有酌處之命。有乖獄體。請還寢會遂絶島定配之命。仍令王府。設鞫得情。李觀源。以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。更令王府。設鞫得情。噫嘻。痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論。慫慂恒簡。爲渠羽翼。締結厚麟。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動儕流。沮遏代廳之逆。皆其部曲則亂本凶圖。甚於耇輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛熳於前後諸賊之供。而妖任埋凶之計。究其本則能賊也。逆範懷刃之凶。究其本則能賊也。特以凶頑之故。忍杖徑斃。王章未伸。擧國同憤。令以渠之招辭觀之。雖優爲謀逆。以不少之人。何可遽然承服。又以爲如欲殺之。則速出斬之等語。肆然發惡。而且太甲桐宮之說。果與諸賊。一席酬酢於展開書傳講其文義云者。與相吉澤遂之招。若合符契。卽此一節。乃渠之結案。旣已遲晩後物故。則不可以未及結案置之。請遲晩後物故罪人啓能。亟施孥籍之典。啓能趾海等諸賊窮凶極惡。自有天地以來所未有者。而限以國法。賊能未施孥戮。賊趾兄弟。猶貸其凶種之稚少者。梟種稍長。安知不更肆獍惡。如範吉等所爲者耶。法令有限而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下以自我防之。自我啓之。爲持難之端。其防也固是守法之常也。其啓也豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。噫嘻。痛矣。亂臣賊子。從古何限。而豈有若逆澤逆白窮凶極惡。載籍以來所未有所未聞者。而若論其窩窟根柢。則最中是已。噫。釀成前茅之逆澤。執手申托者最中也。圖出後殿之凶白。合謀行貨者最中也。此疏獨知之說。賊澤之供。如執左契。謹悉書疏之札。夢獜之招。不啻分明。平日腸肚之糾結。暗地排布之綢繆。殆同泥中之鬪獸。而雖以渠鞫庭自服者言之。問候一疑。最爲逆疏之肯綮。而酬酢爛熳。不敢掩諱。此又是渠主張之斷案。而乃於帳殿親問之時。狼毒勃慢之說。尤極憤惋。噫。彼最中。位至烈卿。身且休退。國家何負於渠。而非但包藏之心。乘機闖發。以其姪義翊之癈棄。陰懷怨懟之志。潛售窮凶之計。左翊右直。前澤後白。頤指氣使。換面迭投。古今天下。寧有是耶。今此最中。卽是逆澤逆白之窩窟根柢。而窩窟之中。自有窩窟。根柢之中。又有根柢。則亟加盤詰。趁今打破。惟在最中之嚴鞫得情。而一經推問。遽下島配之命。王章未伸。輿憤益激。請楸子島荐棘罪人最中。更令王府。拿致設鞫。期於得情。快正王法。煥億之罪。可勝誅哉。性旣妖邪。行且陰譎。勢之所使。甘心附賊。利之所在。不憚賣叔。手勢倏忽。設施陰巧。或有議論之相通。則甘爲紹介於國榮。或有謀計之排布。則一聽國榮之指揮。當國榮沮遏大計之日。四字凶言之疏。受之於國榮者。煥億是已。傳之於德相者。煥億是已。論其負犯。實有浮於德相。而況其疏草初本下語。尤極凶慘。有倍於四字者乎。及其罪惡彰露之日。渠敢生漫漶彌縫之計。註釋四字。誑惑群心。勸其疏擧之說。旣發於湖獄諸囚之招。海西群不逞之輩。又從而響應。轉相煽動爲漸染。以至前日澤白。今日仁京之窮凶劇逆。而腸肚相連。脈絡相貫。若論其根柢窩窟。一則煥億。二則煥億。昨日嚴訊之下。抵賴不服者。究厥情狀。萬萬巧惡。不可不嚴加刑訊。一一取服。而半日平問之餘。反下酌處之命。揆以獄體。寧有是理。請亟寢煥億島配之命。仍令王府。加刑得情。快施王章。噫嘻。痛矣。德相之四字凶言。逆節昭著。中外之人。莫不聞知。苟有一分人心者。孰不欲沬血致討。而惟彼湖西一種不逞之徒。乃敢肆然營護。或稱丈席。或稱私號。至發通文。欲爲伸辨之計者。究厥心腸。誠極叵測。其窮凶情節。未及究覈。遽蒙酌處。獄體不嚴。輿憤轉激。請湖西營獄散配諸罪人等放送及出陸減等之命。一竝還寢。仍令王府。設鞫嚴問。快施當律。貞采之包藏禍心。做出凶書。論其情犯。萬萬凶悖。宜置大辟。以伸王章。而薄配海島。尙今假息。非但輿情憤激。竊恐王綱虧損。請島配罪人貞采。亟令王府。更爲設鞫。快正王法。答兩司曰。不允。
정조 8년
掌令李延伋啓曰。妖宦壽賢之締結一種嗜利之凶徒。爛熳之狀。渠明白納招。則豈可一日容貸於覆載之間乎。今此酌處之命。雖出好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。爲奴罪人河翼龍金重得等。敢以叵測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻。痛矣。先大王朝十三年不着帽。而始仕於殿下。欲展蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而居譎以來。小不畏縮。乃敢聚會學徒。通接官隷。至登繡啓大臣筵白。雖卽移配絶島。而經年爭執。尙逭王章。窮凶之節。無以嚴覈。亂逆之徒。無所懲畏。請大靜縣定配罪人聖中。亟令王府。設鞫嚴問。期於得情。快正王法。有臣宗甲義駿。和應聖中叵測之說。推詡薦引。看作奇貨。敢於書筵出入之時。肆然迭奏。噫嘻。痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中。豈可異同。疑亂大義。欲售媒寵之計者。腸肚相連。情跡難掩。而只緣筵席語祕。尙未聲討。使凶徒無所懲畏。國法久而未伸。已極憤惋。到今日記旣播之後。如此負犯之至重者。不可一刻容貸。而削板放逐之律。不足以懲其罪犯。請削板罪人有臣宗甲義駿。竝令王府。設鞫嚴問。依律處斷。罪人趙嵎。以物故罪人趙峸之弟。今番諸賊之陰凶情節。萬無不知之理。而抵賴不服。端緖未究。遽有酌處之命。王章未伸。輿憤益切。請康津縣量移罪人趙嵎。亟寢酌處之命。仍令王府。設鞫得情。快正王法。瑩中之附麗凶逆。與世共知。而乙未冬相臣一疏。實關宗社大計。則伊時禍機。迫在呼吸。而瑩中。身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日而無餘矣。顯忠之典。旣施於其時承宣。則護送律不可以荐棘而止。請薪智島荐棘罪人瑩中。設鞫嚴問。快施當律。噫嘻。李普行之罪。可勝誅哉。賦性妖邪。行己暗愎。脅肩謟笑。情態難掩。左右閃忽。伎倆漸巧。特一天生宵小之類耳。口蜜腹釗。林甫之後身。狐媚狼顧京惇之餘套。以渠處地爲人。幸際承乏。兜攬至此。則不思知分報效之道。敢生眩惑跳踉之計。其貽害世道。將不知至於何境。有識之憂歎。固已久矣。雖以今番事觀之。亦出於計較利害之心。外托懲討之義。內售嘗試之計。是可忍也。孰不可忍也。此於渠。猶屬細故。至於明義一部。是何等大義理。而渠之所論本事之外。乃敢纔及於有樹立之大臣。必欲漫漶義理。欺謾君父。包藏禍心。煽動一世。若此不已。則倫綱將至墜地。凶孽亦必生心。噫。彼普行。抑獨何意。循私負國。一至此哉。其心所在。有不可測。而此又渠卽一斷案。何幸聖明。俯燭其情狀。處分明快。滿庭臣僚。孰不欽仰。而若論其負犯。不可不一問。快正其罪。請楸子島安置罪人李普行。亟令王府。拿鞫嚴問。噫。國榮之罪。可勝誅哉。聖上之倚毗。何如。恩造。何如。而乃敢貪天爲己。恃功自恣。彌天之罪。難貰之惡。實不勝指屈而枚擧也。威福在手。權傾人主。淵膝惟意。鉗制朝紳。八方爭輸貨賄。百官多出門下。上以累聖上則哲之明。下以亂一初淸明之治。擧國臣民。莫不扼腕切齒。而此在渠。猶屬細故耳。噫。宗社大計。莫急於廣儲嗣一事。則爲今日臣子者。就無憂歎顒望之心。而惟彼國榮。敢以顔面勢力等語。肆然於章奏之間。又以此事不可再擧之說。咆喝於公坐之中。略無顧忌。眩亂聽聞。暗地排布。惟恐陰謀之不售。藉重儒名。至有凶疏之製給。其所以沮遏大計。陰蓄異圖者。究厥心腸。萬萬凶慝。肆布之典。未足以洩神人之憤。而顯戮未加。陰誅先及。臥死牖下。王章未伸。古今天下。寧有是理耶。揆以邦憲。決不可以物故。置而不論。請物故罪人國榮。亟施孥籍之典。李義翊之附麗逆榮。同心沮遏之許多罪案。已悉於院啓之中。而至今倖逭。失之太寬。渠若有一分嚴畏之心。則固當杜門屛跡。含恩俟罪之不暇。而敢懷怨懟之心。陰結亂逆之徒。澤徵壁洞信宿之說。有白新切往來之狀。一一現發於鞫囚之招。而與其叔最中及從兄義直。暗地排布。密計綢繆。逆澤逆白凶疏。次第粧出。窮凶情節。綻露無餘。則宜卽嚴覈窮詰。快施當律。一經取招。未及究竟。而遽下全釋之命。獄體疎虞。輿情之憤鬱。當如何哉。請李義翊更令王府。設鞫嚴問。期於得情。金養淳。卽崔鍾岳之妹壻也。白疏未及呈之前。鍾岳。袖示於養淳。其所排斥之說。顯有粧撰之跡。雖以忠臣之裔。特從惟輕之典。至有白放之命。而臣等之所駭憤者。政以忠臣之裔。名出鞫囚。跡涉交通。此其罪比干連諸罪人。尤有甚焉。請金養淳。亟令王府。更爲設鞫。期於得情。李義直。卽能賊之門徒也。妖譎之行。傳襲於尊師之地。怨毒之意。撑着於讎國之日。其所以揣摩希覬者。專出於幸災樂禍。而且以最中爲猶父。義翊爲從弟。家庭之所承受。同堂之所聞見。又如此矣。況以多年廢枳之蹤。常懷乘機肆毒之心。其爲識者之隱憂。亦已久矣。果然凶白持疏上來之時。歷宿宮村之說。至發於有源諸囚之招。噫嘻。渠以失志怨國之人。乃與凶白。聯枕疑疑。排布綢繆之狀。明若觀火。昭不可掩。則窩窟根柢。不獨在於最翊。脈絡肯綮。可以得之於義直矣。請李義直。亟令王府。設鞫得情。快正典刑。罪人任觀周。本以傾邪不正之類。常懷乘時跳踉之心。乃於逆澤凶疏之後。直訪其旅寓。執手殷勤。極口奬翊。至曰。爾爲名疏。故不勝欽歎。特來相見云。噫嘻。痛矣。逆澤疏語。何等凶悖。上而誣逼聖躬。下而誑惑一世。爲白逆之前茅。襲德賊之凶言。苟有一分秉彝之天者。孰不欲食肉寢皮。而觀周亦人耳。獨何心腸。稱之以名疏。獎之以欽嘆。至以素眛之人。有此委訪之擧耶。近來人心陷溺。倫綱斁晦。一種不逞之輩。倡其凶說。而如此怪鬼之徒。從而響應。名以儒生而如光泰天欽者。甘心護逆。名以朝官而如觀周者。恣意助兇。世道之寒心。容有極哉。且其窮凶情節。旣發於囚供。則其在獄體。亦不可不嚴加究覈。快正典刑。請黑山島定配罪人任觀周。亟令王府。設鞫嚴問。期於得情。煥九。卽一貸頭之逆孼。以德相爲叔。以煥億爲弟。凶頑之性。自來伎倆。妖譎之習。爲世指目。一自今番諸獄之出。貞采之逆節路脈。咸湊於渠身。德相之凶言註釋。莫諱於訊庭。窮凶情節。綻露無餘。而惟我聖上。過推好生之德。姑置島配之典。渠於生出獄門之後。若有一分嚴畏之心。固當捧頭趲程之不暇。而乃反符同羅卒。遲徊中路。交通書札。求覓衣服。甚至於咆喝邑吏。雇人使喚。迂路作行。唯意所欲。噫嘻。痛矣。從古鞫囚何限。而豈有若此賊之放恣獰頑。全無忌憚者乎。以此推之。則渠之平日梟腸狼性。眼無國法之狀。尤自難掩。此而置之。則亂賊益復跳踉。凶徒將無懲畏。窮覈鋤治。不容少緩。而拿來拘囚。尙未一問。遽有酌處之命。雖因臺啓。不卽發配。而其窮凶情節。決不可仍因不問。請捕廳罪人煥九。亟令王府。嚴加鞫問。快正典刑。近年以來。天網太恢。隄防不嚴。凡厥滓穢之徒。敢生希覬之心。識者之憂。庸有旣乎。行副司直申尙權。稟性妖邪。行己奸回。千億化身。如鬼如蜮。爲世指目。厥惟久矣。及夫廢棄之後。不思縮伏。出沒搢紳之間。參涉朝論。交構百端。疑亂一世。如此叵測之類。決不可置之於輦轂之下。以貽朝廷無窮之憂。請行副司直申尙權。亟施屛裔之典。答府曰。不允。第四件事五件事十件事。亟停勿煩。